CELEX: 61985CJ0222
Language: da
Date: 1986-07-10
Title: Domstolens Dom (Fjerde Afdeling) af 10. juli 1986. # Hauptzollamt Osnabrück mod Kleiderwerke Hela Lampe GmbH & Co. KG. # Anmodning om præjudiciel afgørelse: Bundesfinanzhof - Tyskland. # Tarifering: cowboybukser. # Sag 222/85.

DOMSTOLENS DOM (fjerde afdeling)
      10. juli 1986 (
            *1
         )
      I sag 222/85
      angående en anmodning, som Bundesfinanzhof i medfør af EØF-traktatens artikel 177 har indgivet til Domstolen for i den for nævnte ret verserende sag
      Hauptzollamt Osnabrück
      mod
      Kleiderwerke Hela Lampe GmbH & Co. KG
      at opnå en præjudiciel afgørelse vedrørende fortolkningen af pos. 61.01 og 61.02 i den fælles toldtarif,
      har
      DOMSTOLEN (fjerde afdeling)
      sammensat af afdelingsformanden T. Koopmans, dommerne C. Kakouris og G. C. Rodríguez Iglesias,
      generaladvokat: J. Mischo
      justitssekretær: fungerende fuldmægtig K. Riechenberg
      efter at der er afgivet indlæg af:
      
               —
            
            
               sagsøgeren i hovedsagen, Kleiderwerke Hela Lampe GmbH & Co. KG, ved advokat Hans E. Heyn, Hamburg,
            
         
               —
            
            
               Kommissionen for De europæiske Fællesskaber ved juridisk konsulent Peter Kalbe,
            
         og efter at generaladvokaten har fremsat forslag til afgørelse den 29. maj 1986,
      afsagt følgende
      DOM
      (Sagfremstillingen udelades)
      Præmisser
      
               1
            
            
               Ved kendelse af 24. april 1985, indgået til Domstolen den 22. juli s.a., har Bundesfinanzhof i medfør af traktatens artikel 177 forelagt et præjudicielt spørgsmål vedrørende fortolkningen af pos. 61.01 og 61.02 i den fælles toldtarif.
            
         
               2
            
            
               Spørgsmålet er blevet rejst under en sag mellem Hauptzollamt Osnabrück (herefter benævnt Hauptzollamt) og selskabet Kleiderwerke Hela Lampe GmbH & Co. Kg, Hamburg (herefter benævnt Hela Lampe), hvorunder Hela Lampe har bestridt Hauptzollamt's tarifering af et parti cowboybukser i klassisk snit under pos. 61.01. i den fælles toldtarif.
            
         
               3
            
            
               Den 23. december 1975 indførte Hela Lampe fra tredjeland cowboybukser i klassisk snit, som man anmeldte som cowboybukser til kvinder under pos. 61.02 i den fælles toldtarif. På det pågældende tidspunkt var der afsat et toldkontingent for toldfri indførsel af denne kategori benklæder. Ved afgørelse af 22. november 1977 opkrævede Hauptzollamt 10196,60 DM i told med den begrundelse, at der var tale om benklæder til mænd, som skulle henføres under pos. 61.01 i den fælles toldtarif, fordi benklædernes åbning foran lukkedes venstre over højre.
            
         
               4
            
            
               Hela Lampe indbragte denne afgørelse for Finanzgericht Hamburg, idet selskabet gjorde gældende, at benklædernes anvendelse skulle lægges til grund ved tariferingen; da også kvinder går med cowboybukser i klassisk snit, var det ikke på importtidspunktet muligt at afgøre, om de skulle betegnes som beklædningsgenstande til kvinder eller til mænd. Yderligere fremstilles cowboybukser næsten altid med åbning foran, som lukkes venstre over højre, hvad enten de bæres af kvinder eller mænd. Følgelig burde de pågældende benklæder tariferes som yderbeklædningsgenstande til kvinder i den fælles toldtarifs forstand.
            
         
               5
            
            
               Finanzgericht annullerede Hauptzollamt's afgørelse, hvorefter Hauptzollamt indgav revisionsanke til Bundesfinanzhof under anbringende af, at den faktiske anvendelse ikke er afgørende for tariferingen, og at lukningen venstre over højre er et traditionelt kendetegn for benklæder til mænd.
            
         
               6
            
            
               Bundesfinanzhof fandt, at det fremgår af de forklarende bemærkninger til TSR-nomenklaturen, at benklæder generelt må anses for benklæder til mænd, når de har åbning foran, som lukkes venstre over højre. Det måtte dog ifølge retten afgøres, om det ikke er cowboybuksers kendetegn som en særlig type benklæder, der skal lægges til grund, snarere end de for almindelige benklæder gældende kendetegn, da cowboybukser kan betragtes som »unisex-artikel«, hvorpå man ikke kan anvende de sædvanlige kriterier for tarifering af beklædningsgenstande.
            
         
               7
            
            
               Følgelig udsatte Bundesfinanshof sagen på Domstolens besvarelse af følgende præjudicielle spørgsmål :
               »Skulle den fælles toldtarif den 23. december 1975 fortolkes således, at cowboybukser i klassisk snit med åbning foran, som lukkes venstre over højre, tariferes under pos. 61.01 som yderbeklædningsgenstande til mænd?«
            
         Gældende bestemmelser
      
               8
            
            
               Det bemærkes, at der i den fælles toldtarif, for så vidt angår beklædningsgenstande og tilbehør dertil, sondres mellem »yderbeklædningsgenstande til mænd og drenge« (pos. 61.01) og »yderbeklædningsgenstande til kvinder, piger og småbørn« (pos. 61.02); inden for hver af disse to kategorier findes en underposition for »benklæder«. På samme måde vedrører forskellige positioner i den fælles toldtarif underbeklædningsgenstande til mænd og drenge (61.03) henholdsvis kvinder, piger og småbørn (61.04).
            
         
               9
            
            
               Ifølge bestemmelse 3a) til den fælles toldtarifs kapitel 61 tariferes beklædningsgenstande, der hverken kendetegner sig som klæder til mænd og drenge eller som klæder til kvinder og piger, som beklædningsgenstande til kvinder og piger (pos. 61.02 og 61.04).
            
         
               10
            
            
               Yderligere indeholder de forklarende bemærkninger til TSR-nomenklaturen følgende bemærkning vedrørende pos. 61.02:
               »Visse typer beklædningsgenstande er almindeligt anvendt af begge køn, f. eks. benklæder (slacks) og regnfrakker, men de kan sædvanligvis kendes fra hinanden på snittet, knappernes placering, kravens facon, påsat pynt. etc.«
            
         
               11
            
            
               Den 13. december 1982, altså efter at Hela Lampe havde indført det her omhandlede parti varer, udstedte Kommissionen forordning nr. 2496/82 af 13. september 1982 om tarifering af varer i pos. 61.01 B V e) i den fælles toldtarif (EFT L 267, s. 11), hvorefter »lange benklæder, herunder cowboybukser, fremstillet af tekstilstoffer nævnt i bestemmelse 1 til kapitel 61, med en åbning foran, som lukkes venstre over højre ved hjælp af et eller andet lukkesystem, henføres under pos. 61.01 B V e) i den fælles toldtarif.
            
         Det forelagte spørgsmål
      
               12
            
            
               Hela Lampe har anført, at det fremgår af bestemmelse 3a) til den fælles toldtarifs kapitel 61, at tarifering under pos. 61.01 eller pos. 61.02 skal ske på grundlag af beklædningsgenstandenes ydre kendetegn, hvorefter det kan afgøres, om der er tale om beklædningsgenstande »til mænd« eller »til kvinder«. I denne sag foreligger der ikke sådanne kendetegn; det forhold, at benklæderne har åbning foran, som lukkes venstre over højre, kan navnlig ikke anvendes som sondringskriterium. Hela Lampe har her gjort gældende, at cowboybukser i klassisk snit bæres af såvel kvinder som mænd, og at der ikke er nogen fast praksis for, hvordan cowboybukser, der bæres af kvinder, lukkes foran.
            
         
               13
            
            
               Ifølge Kommissionen skal tariferingen udelukkende foretages på grundlag af objektive og synlige kendetegn, der alene er afgørende for, om der er tale om beklædningsgenstande til mænd eller til kvinder. Kommissionen har understreget, at tariferingen skal ske på det tidspunkt, da beklædningsgenstandene importeres, og at den således ikke kan afhænge af den persons køn, som køber dem eller derefter bærer dem.
            
         
               14
            
            
               For så vidt angår navnlig tariferingen af benklæder, har Kommissionen anført, at lukningen venstre over højre i de vestlige lande, uden hensyn til udviklingen af smag og mode i øvrigt, til stadighed har været et entydigt kendetegn for beklædningsgenstande til mænd. Følgelig bør cowboybukser i klassisk snit med åbning foran, som lukkes venstre over højre, selv om de bæres af kvinder, henføres under pos. 61.01, da der ikke findes noget andet objektivt kriterium, hvorefter de kan betegnes som benklæder til kvinder.
            
         
               15
            
            
               Denne opfattelse må lægges til grund. Det fremgår af Domstolens praksis (dom af 15 maj 1986, Mikx, 90/85, Sml. 1986, s. 1695), at anvendelsen ikke er betinget at nogen objektiv egenskab ved varerne, og den kan derfor ikke bruges som objektivt kriterium på importtidspunktet, eftersom det på dette tidspunkt er umuligt at fastslå, hvad varerne faktisk vil blive anvendt til. Følgelig kan den faktiske anvendelse af en vare ikke lægges til grund ved tariferingen.
            
         
               16
            
            
               Det ville være umuligt at anvende den fælles toldtarif ensartet og entydigt, hvis beklædningsgenstande med en objektiv egenskab, som traditionelt kendetegner beklædningsgenstande til mænd, ikke længere kunne antages at være omfattet at den kategori, som »kendetegner sig« som sådanne, fordi disse beklædningsgenstande også fra et vist tidspunkt bæres af kvinder. Det er ganske vist korrekt, som fastslået af den nationale ret, at der på dette område inden for Fællesskabet er opstået en såkaldt »unisex-mode«, men et sådant fænomen, som ikke omtales i den fælles toldtarifs kapitel 61, kan ikke lægges til grund for en ny fortolkning på tariferingsområdet.
            
         
               17
            
            
               Det forelagte spørgsmål skal derfor besvares således, at den fælles toldtarif den 23. december 1975 skulle fortolkes således, at cowboybukser i klassisk snit med åbning foran, som lukkes venstre over højre, tariferes under pos. 61.01. som yderbeklædningsgenstande til mænd.
            
         Sagens omkostninger
      
               18
            
            
               De udgifter, der er afholdt af Kommissionen for De europæiske Fællesskaber som har afgivet indlæg for Domstolen, kan ikke godtgøres, Da sagens behandling i forhold til hovedsagens parter udgør et led i den sag, der verserer for den nationale ret, tilkommer det denne at træffe afgørelse om sagens omkostninger.
            
          
            
               På grundlag af disse præmisser
               kender
               DOMSTOLEN (fjerde afdeling)
               vedrørende det spørgsmål, der er forelagt af Bundesfinanzhof ved kendelse af 24. april 1985, for ret:
            
          
               
                  Den fælles toldtarif skulle den 23. december 1975 fortolkes således, at cowboybukser i klassisk snit med åbning foran, som lukkes venstre over højre, tariferes under pos. 61.01 som yderbeklædningsgenstande til mænd.
               
             
               
                  
                     Koopmans
                     Kakouris
                     Rodríguez Iglesias
                     Afsagt i offentligt retsmøde i Luxembourg den 10. juli 1986.
                     
                        
                           P. Heim
                           Justitssekretær
                        
                        
                           T. Koopmans
                           Formand for fjerde afdeling
                        
                     
                  
               
            (
            *1
         ) – Processprog: Tysk.